ΓΡΑΠΤΗ ΕΡΩΤΗΣΗ E-0865/98 υποβολή: Anita Pollack (PSE) προς την Επιτροπή (26 Μαρτίου 1998)

Θέμα: Τροπικά δάση και βιοποικιλότητα στην Ινδονησία

Η Επιτροπή ανέφερε ότι συνέβαλε με 107 εκατ. Ecu στη βελτίωση της κατάστασης των δασών και της βιοποικιλότητας στην Ινδονησία από το 1992. Λαμβάνοντας υπόψη ότι τα δάση της χώρας αυτής συνεχίζουν να αποτελούν αντικείμενο ανεξέλεγκτης εκμετάλλευσης και ότι συνεχίζονται οι ανεξέλεγκτες πυρκαγιές για δεύτερο χρόνο, θα μπορούσε η Επιτροπή να διευκρινίσει ποιά σχέδια ή δράσεις έχει υποστηρίξει, καθώς και τις τοποθεσίες που αυτά αφορούν, και την αξιολόγηση της αποτελεσματικότητας της δαπάνης αυτής εκ μέρους της ΕΕ;

Απάντηση του κ. Marνn εξ ονόματος της Επιτροπής (11 Μαΐου 1998)

Αν και η Επιτροπή έχει αναλάβει, από το 1992, υποχρεώσεις ύψους 107 εκατ. ECU στο πλαίσιο του τομεακού προγράμματός της για τα δάση στην Ινδονησία (Δασικό Πρόγραμμα της ΕΚ για την Ινδονησία - ECIFP), η εκτέλεση των επιμέρους έργων πραγματοποιείται κατά στάδια. Δύο από αυτά άρχισαν το 1995, άλλα δύο το 1996 και το πέμπτο πρόκειται να εγκαινιαστεί κατά τη διάρκεια του τρέχοντος έτους.

Τα έργα του ECIFP αποσκοπούν στην αντιμετώπιση βασικών θεμάτων που αφορούν, ειδικότερα, την αειφόρο διαχείριση και τη διαφύλαξη των τροπικών δασών, όπως:

- τομεακή στήριξη της καταγραφής και επιτήρησης των δασών με βάση δοκιμαστικές δράσεις σε περιοχές της Νότιας Σουμάτρας και στήριξη της δασικής ραδιοεπικοινωνίας σε πέντε επαρχίες της Σουμάτρας, μέσω του «Προγράμματος της ΕΚ για τη στήριξη του δασικού τομέα στην Ινδονησία» - έργο αριθ. ALA/92/42 (έναρξη 1995) 7

- πρόληψη και έλεγχος δασικών πυρκαγιών στην επαρχία της Νότιας Σουμάτρας, μέσω του « Έργου πρόληψης και ελέγχου δασικών πυρκαγιών» αριθ. Β7-5041/1/1992/12 (έναρξη 1995) 7

- διαφύλαξη του οικοσυστήματος του Leuser (Aseh/Νότια Σουμάτρα) και ανάπτυξη της προστατευτικής ζώνης του μέσω του «Προγράμματος ανάπτυξης του Leuser» - έργο αριθ. ALA/94/26 (έναρξη 1996) 7

- ανάπτυξη της αειφόρου δασικής διαχείρισης (Ανατολικό Καλιμαντάν) μέσω του «Προγράμματος δασικής διαχείρισης του Berau» - αριθ. Β7-5041/1/94/21 (έναρξη 1996) 7

- αειφόρος χρήση παραγωγικών δασών (Νότιο και Κεντρικό Καλιμαντάν) μέσω του «Προγράμματος δασικής παραγωγής Νότιου/Κεντρικού Καλιμαντάν» - έργο αριθ. ALA/95/18 (έναρξη μελλοντικά).

Το ECIFP έχει σχεδιαστεί ως συνολικό πρόγραμμα. Τα θετικά αποτελέσματά του θα καθίστανται όλο και εμφανέστερα κατά τα επόμενα έτη, μετά την ολοκλήρωση των επιμέρους έργων. Ας σημειωθεί ότι τα έργα που αποσκοπούν στην αντιμετώπιση του προβλήματος της διαφύλαξης και της αειφόρου διαχείρισης των φυσικών πόρων (επιφέροντας θετικές αλλαγές στη συμπεριφορά των εμπλεκομένων σε αυτούς τους τομείς) αποτελούν από τη φύση τους μακρόπνοες προσπάθειες. Κάθε έργο στο πλαίσιο του ECIFP παρέχει στήριξη σε κάποιον ειδικό επιμέρους τομέα, ενώ το πρόγραμμα ως σύνολο παρέχει τη βάση για την ανάπτυξη των αρχών της διαφύλαξης και της αειφόρου διαχείρισης των δασών της Ινδονησίας. Προκειμένου να μεγιστοποιηθεί η τομεακή απήχηση του προγράμματος, η Επιτροπή και η κυβέρνηση της Ινδονησίας ίδρυσαν επίσης, στα μέσα του 1997, ένα γραφείο συνδέσμου για δασικά θέματα στο Υπουργείο Δασών στη Τζακάρτα.

./.Αν και μεγάλο μέρος του προγράμματος βρίσκεται ακόμη σε πρώιμο στάδιο εκτέλεσης, είναι ήδη εμφανή ορισμένα θετικά αποτελέσματα. Για παράδειγμα, στο πλαίσιο του πειραματικού έργου για την πρόληψη και τον έλεγχο των δασικών πυρκαγιών στη Νότια Σουμάτρα εγκαταστάθηκε σταθμός λήψεως και ερμηνείας δορυφορικών δεδομένων, ο οποίος παρέχει σε τακτική βάση στην κυβέρνηση της Ινδονησίας πληροφορίες σχετικά με «θερμά σημεία» (ενδείξεις για εν εξελίξει πυρκαγιές). Στο πλαίσιο του έργου καταρτίστηκαν περισσότεροι από 200 δασοπυροσβέστες, έγινε προμήθεια βασικού εξοπλισμού πυρόσβεσης και συστάθηκαν κέντρα αντιμετώπισης πυρκαγιών 7 επίσης με μια καινοτόμο προσέγγιση του θέματος στα κατά τόπους σχολεία βελτιώθηκε ο βαθμός συνειδητοποίησης από την κοινή γνώμη της σημασίας που ενέχει η πρόληψη των πυρκαγιών. Επιπλέον, μεταξύ των πρώτων θετικών αποτελεσμάτων του ECIFP μπορούν να αναφερθούν η ενεργός συμβολή στην εξάλειψη της ακατάλληλης υλοτομίας, η στήριξη για τη διαχείριση και την προστασία του εθνικού πάρκου Leuser και η ανάπτυξη μεθόδων αειφόρου διαχείρισης των δασών, μεταξύ των οποίων η καθιέρωση φιλικών προς το περιβάλλον μεθόδων μεταφοράς της ξυλείας και η συμμετοχή των τοπικών κοινοτήτων στον σχεδιασμό και τη λήψη των αποφάσεων.

Η αξιολόγηση της αποτελεσματικότητας της κοινοτική χρηματοδότησης αποτελεί μέρος της εν εξελίξει γενικότερης αξιολόγησης των δασικών προγραμμάτων στις αναπτυσσόμενες χώρες που διενεργείται από την Επιτροπή. Τα πρώτα αποτελέσματα, που αναμένονται εντός του δευτέρου εξαμήνου του 1998, θα συμπληρωθούν με μια πιο εξειδικευμένη αξιολόγηση του ECIFP, η οποία προβλέπεται να αρχίσει περί τα τέλη του 1999.

Τέλος, θα πρέπει να αναφερθεί ότι το Κοινό Κέντρο Έρευνας (ΚΚΕρ) παρέχει επίσης πολύτιμη συμβολή μέσω προγράμματος έρευνας και ανάπτυξης για την ανίχνευση και την παρακολούθηση της αποδάσωσης και των πυρκαγιών στη νησιωτική Νοτιοανατολική Ασία. Ειδικότερα, το ΚΚΕρ, μέσω του έργου FIRE, εγκαθιστά σύστημα επιτήρησης των δασικών πυρκαγιών σε περιφερειακό επίπεδο, το οποίο θα είναι σε θέση να παρέχει σε πραγματικό χρόνο πληροφορίες για εν εξελίξει πυρκαγιές. Αναμένεται ότι το σύστημα θα βοηθήσει να βελτιωθούν οι δυνατότητες καταπολέμησης και διαχείρισης των πυρκαγιών σε περιφερειακή κλίμακα.

Γενικά, πρέπει να σημειωθεί ότι η Κοινότητα αποτελεί ενεργό μέλος της διεθνούς κοινότητας χορηγών συνδρομής προς την κυβέρνηση της Ινδονησίας για την εξεύρεση λύσεων στα προβλήματα των πυρκαγιών, τα οποία επιδεινώνονται από το φαινόμενο «Ελ Νίνιο».